|  |
| --- |
| **ПРАВИЛНИК**  **О ЈАВНИМ ИСПРАВАМА КОЈЕ ИЗДАЈЕ СРЕДЊА ШКОЛА**  *("Сл. гласник РС", бр. 56/2019)* |
|  |
|  |

**Члан 1**

Овим правилником прописују се обрасци јавних исправа које издаје средња школа (у даљем тексту: школа).

**Члан 2**

Школа издаје ученику приликом уписа у школу ђачку књижицу, која се штампа на Обрасцу 1. величине 10 x 14 цм, на 80-грамској хартији, са Малим грбом Републике Србије у позадини текста на свакој десној страни обрасца, у брошираном платненом повезу.

**Члан 3**

Школа издаје ученику сведочанство за сваки завршени разред на Обрасцу 2.

Сведочанство из става 1. овог члана издаје се на 100-грамској хартији са Малим грбом Републике Србије у позадини текста, на светложутој подлози, у облику листа величине 21 x 29,5 цм, а када се штампа и издаје двојезично величине 25 x 35 цм.

Уколико се књига евиденције о образовно-васпитном раду води у електронском облику, школа може да штампа и издаје сведочанство чија је садржина утврђена овим правилником, на 100-грамској хартији са Малим грбом Републике Србије у позадини текста, на светложутој подлози, у облику листа величине 21 x 29,5 цм, са серијским бројем.

Уколико се књига евиденције о образовно-васпитном раду води у електронском облику, школа може да штампа и издаје двојезично сведочанство чија је садржина утврђена овим правилником, на 100-грамској хартији са Малим грбом Републике Србије у позадини текста, на светложутој подлози, у облику листа величине 21 x 29,5 цм, са серијским бројем.

**Члан 4**

Ученику који се исписује из школе издаје се исписница на Обрасцу 3. у облику листа величине 21 x 29,5 цм, на 100-грамској хартији са Малим грбом Републике Србије у позадини текста, на светложутој подлози, а када се штампа и издаје двојезично величине 25 x 35 цм.

**Члан 5**

Ученику који је савладао део наставног плана и програма полагањем испита из једног или више предмета школа издаје уверење о положеном испиту на Обрасцу 4. у облику листа величине 21 x 29,5 цм, на 100-грамској хартији са Малим грбом Републике Србије у позадини текста, на светложутој подлози, а када се штампа и издаје двојезично величине 25 x 35 цм.

Ученику који је положио испите, односно савладао програм огледа за образовни профил школа издаје уверење о положеним испитима у оквиру савладаног програма огледа за образовни профил на Обрасцу 5. у облику табака величине 21 x 29,5 цм, на 100-грамској хартији са Малим грбом Републике Србије у позадини текста, на светложутој подлози, а када се штампа и издаје двојезично величине 25 x 35 цм.

Ученику који је положио испите, односно савладао програм за образовни профил заснован на стандарду квалификација, школа издаје уверење о положеним испитима у оквиру савладаног програма за образовни профил, на Обрасцу 6. у облику табака величине 21 x 29,5 цм, на 100-грамској хартији са Малим грбом Републике Србије у позадини текста, на светложутој подлози, а када се штампа и издаје двојезично величине 25 x 35 цм.

**Члан 6**

Ученику који је савладао програм стручног оспособљавања школа издаје уверење о положеном испиту за стручну оспособљеност на Обрасцу 7. у облику листа величине 21 x 29,5 цм, на 120-грамској хартији са Малим грбом Републике Србије у позадини текста, на светлоплавој подлози, а када се штампа и издаје двојезично величине 25 x35 цм.

**Члан 7**

Ученику који је савладао наставни план и програм специјалистичког образовања школа издаје уверење о положеном специјалистичком испиту на Обрасцу 8. у облику листа величине 21 x 29,5 цм, на 120-грамској хартији са Малим грбом Републике Србије у позадини текста, на светлоплавој подлози, а када се штампа и издаје двојезично величине 25 x 35 цм.

**Члан 8**

Ученику који је стекао образовање за рад у трајању од две године школа издаје диплому на Обрасцу 9. у облику листа величине 21 x 29,5 цм, на 120-грамској хартији са Малим грбом Републике Србије у позадини текста, на светлоплавој подлози, а када се штампа и издаје двојезично величине 25 x 35 цм.

**Члан 9**

Ученику који је стекао средње образовање у трајању од три године школа издаје диплому на Обрасцу 10. у облику листа величине 21 x 29,5 цм, на 120-грамској хартији са Малим грбом Републике Србије у позадини текста, на светлоплавој подлози, а када се штампа и издаје двојезично величине 25 x 35 цм.

**Члан 10**

Ученику који је завршио средње образовање у трајању од четири године школа издаје диплому на Обрасцу 11. у облику листа величине 21 x 29,5 цм, на 120-грамској хартији са Малим грбом Републике Србије у позадини текста, на светлоплавој подлози, а када се штампа и издаје двојезично величине 25 x 35 цм.

**Члан 11**

Обрасци бр. 1, 2, 3, 4, 4а, 4б, 5, 6, 7, 8. и 9. замењују се новим обрасцима 1, 2, 3, 4, 5, 6, 7, 8, 9, 10. и 11. који су одштампани уз овај правилник и чине његов саставни део.

Обрасци 2-11. имају серијски број.

**Члан 12**

Дупликати јавних исправа из овог правилника издају се на обрасцима прописаним овим правилником, на чијем се горњем десном углу прве стране исписује реч: "ДУПЛИКАТ" словима величине 5 мм.

**Члан 13**

Ако се приликом попуњавања јавне исправе са серијским бројем погреши, образац јавне исправе се прецртава са две паралелне дијагоналне црвене линије и записнички констатује да је образац са одређеним серијским бројем поништен.

Записник и поништени примерак обрасца јавне исправе чувају се у школи десет година.

**Члан 14**

Даном почетка примене овог правилника престаје да важи Правилник о јавним исправама које издаје средња школа ("Службени гласник РС", бр. 31/06, 51/06, 44/13, 43/15, 48/18 и 37/19).

Ђачке књижице које су школе издале ученицима уписаним закључно са школском 2018/2019. годином остају у употреби до краја школовања тих ученика.

**Члан 15**

Овај правилник ступа на снагу осмог дана од дана објављивања у "Службеном гласнику Републике Србије", а примењује се од 1. септембра 2019. године.

**Обрасце 1-11, који су саставни део овог правилника, објављене у "Сл. гласнику РС", бр. 56/2019, можете погледати**[**ОВДЕ**](http://www.eupropisi.com/dokumenti/javispraveRS56_19.pdf)